Diari Oficial de la Generalitat Valenciana


Sumari del DOGV 8341, del 18-07-2018 (2018/7104)

ORDRE 29/2018, de 16 de juliol, de la Conselleria d'Educació, Investigació, Cultura i Esport, per la qual es modifica l'Ordre 39/2016, de 27 de juliol, de la Conselleria d'Educació, Investigació, Cultura i Esport, per la qual s'estableixen les bases reguladores de les subvencions per a les corporacions locals i entitats privades sense ànim de lucre que desenvolupen la formació de persones adultes a la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2018/07/16/29/dof/vci/html**

### Dades del document

Número de DOGV
:   8341

Data del DOGV
:   18-07-2018

Secció del DOGV
:   I. DISPOSICIONS GENERALS

Número del document
:   2018/7104


Data del document
:   16-07-2018

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * educació d'adults
    * legislació

ORDRE 29/2018, de 16 de juliol, de la Conselleria d'Educació, Investigació, Cultura i Esport, per la qual es modifica l'Ordre 39/2016, de 27 de juliol, de la Conselleria d'Educació, Investigació, Cultura i Esport, per la qual s'estableixen les bases reguladores de les subvencions per a les corporacions locals i entitats privades sense ànim de lucre que desenvolupen la formació de persones adultes a la Comunitat Valenciana. [2018/7104]  
PREÀMBUL  
  
Els criteris de l'Ordre 39/2016, de 27 de juliol, de la Conselleria d'Educació, Investigació, Cultura i Esport, per la qual s'estableixen les bases reguladores de les subvencions per a les corporacions locals i entitats privades sense ànim de lucre que desenvolupen l'educació de persones adultes a la Comunitat Valenciana romanen plenament vigents, però resulta necessari una modificació d'aquesta norma per a adaptar-la a les noves necessitats i la realitat social actual, i atendre degudament les característiques, condicions i necessitats de formació de les persones adultes.  
En aplicació de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i, en els preceptes que els siguen aplicables, la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el Reglament general de subvencions.  
Així mateix, aquesta ordre s'ajusta al que disposa el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana.  
D'altra banda, les subvencions que regula aquesta ordre, de conformitat amb l'article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, estan exempts de notificació a la Comissió Europea perquè no és aplicable l'article 107, apartat 1, del Tractat de Funcionament de la Unió Europea, atès que les ajudes van dirigides a entitats que no exerceixen activitats econòmiques i, per tant, no afecten als intercanvis comercials entre els estats membres.  
  
En el procés d'elaboració d'aquesta ordre, d'acord amb el que es disposa en l'article 165 de la Llei 1/2015 esmentada, ha emès informe l'Advocacia General de la Generalitat i la Intervenció Delegada de la conselleria competent en matèria d'educació.  
A més, s'han realitzat els tràmits d'audiència pertinents amb les entitats més representatives per raó de la matèria.  
Per tot açò, en virtut de les atribucions que em confereixen l'article 28 de la Llei 5/1983, de 30 de desembre, de la Generalitat, del Consell; l'article 160 de l'esmentada Llei 1/2015 i el Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport; a proposta de la Direcció General de Centres i Personal Docent, una vegada complits els tràmits que estableix el Decret 24/2009, de 13 de febrer, sobre la forma, l'estructura i el procediment d'elaboració dels projectes normatius de la Generalitat i conforme el Consell Jurídic Consultiu de la Comunitat Valenciana,  
  
  
ORDENE  
  
Article únic  
Es modifiquen els articles 2 i 6 de l'Ordre 39/2016, de 27 de juliol, de la Conselleria d'Educació, Investigació, Cultura i Esport, per la qual s'estableixen les bases reguladores de les subvencions per a les corporacions locals i entitats privades sense ànim de lucre que desenvolupen l'educació de persones adultes a la Comunitat Valenciana, que quedaran redactats d'acord amb l'annex I.  
  
  
DISPOSICIÓ ADDICIONAL  
  
Única. Regla de despesa  
L'aplicació i el posterior desenvolupament d'aquesta ordre no podrà tenir cap incidència en la dotació de tots i cadascun dels capítols de despesa assignats a la conselleria competent en matèria d'educació i, en tot cas, haurà de ser atès amb els mitjans personals i materials de la conselleria competent per raó de la matèria.  
  
  
DISPOSICIÓ FINAL  
  
Única. Entrada en vigor  
Aquesta ordre entrarà en vigor l'endemà de ser publicada en el Diari Oficial de la Generalitat Valenciana.  
  
València, 16 de juliol de 2018  
  
El conseller d'Educació, Investigació, Cultura i Esport,  
VICENT MARZÀ IBÁÑEZ  
  
  
  
ANNEX  
Nova redacció dels preceptes afectats per la modificació parcial de l'Ordre 39/2016, de 27 de juliol, de la Conselleria d'Educació, Investigació, Cultura i Esport, per la qual s'estableixen les bases reguladores de les subvencions per a les corporacions locals i entitats privades sense ànim de lucre que desenvolupen l'educació de persones adultes a la Comunitat Valenciana  
  
Un  
L'article 2 queda redactat de la manera següent:  
Article 2. Despeses subvencionables  
Les ajudes econòmiques estan destinades al finançament parcial de:  
1. Despeses de personal docent que imparteix els cursos inclosos en les activitats formatives assenyalades a continuació, incloses en els programes formatius de l'article 5.2 de la Llei 1/1995, de 20 de gener, de la Generalitat Valenciana, de formació de les persones adultes, que figuren en els annexos I i III del Decret 220/1999, de 23 de novembre, del Govern Valencià:  
a) Grup 1, en què s'inclouen:  
- Programa formatiu a).  
Programes d'alfabetització i programes per a adquirir la formació bàsica de les persones adultes fins a l'obtenció del títol de Graduat en Educació Secundària.  
- Programa formatiu b).  
Programes que faciliten a les persones adultes la participació i l'obtenció de titulacions que possibiliten l'accés al món del treball i als diferents nivells educatius, mitjançant modalitats, organitzacions i metodologies adaptades a les característiques de l'aprenentatge de les persones adultes.  
- Programa formatiu d).  
Programes per a la preparació de l'ingrés de les persones adultes en la universitat, mitjançant la superació d'una prova específica.  
- Programes formatius e.1), e.2).  
Programes que promoguen el desenvolupament de la igualtat d'oportunitats, la superació de tot tipus de discriminacions, la participació sociocultural i laboral i la formació mediambiental, desenvolupats per l'annex III del Decret 220/1999.  
b) Grup 2, en què s'inclouen:  
- Programa formatiu c).  
Programes per a promoure el coneixement de la realitat valenciana en tots els seus aspectes i, de manera específica, en allò que es relaciona amb la llengua i cultura.  
2. Despeses corrents ocasionades en la corporació local o entitat privada sense ànim de lucre per al sosteniment de les activitats destinades a la formació de persones adultes.  
3. En el cas de les entitats privades sense ànim de lucre que tinguen la consideració d'entitats vinculades al Centre Específic d'Educació a Distància, les ajudes econòmiques estaran destinades al finançament parcial de les despeses de personal docent que impartisca els cursos dels programes formatius inclosos dins del grup 1.  
4. Les corporacions locals beneficiàries podran, prèvia comunicació a la direcció general concedent, subcontractar amb tercers fins al 100 % de l'import de l'actuació subvencionada, en el marc d'allò que disposa l'article 29 de la Llei 38/2003, de 17 de novembre, general de subvencions, en relació amb l'article 68 del Reial decret 887/2006, de 21 de juliol, pel qual s'aprova el Reglament de desenvolupament de l'esmentada llei, i amb l'article 165.2.n de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Dos  
L'article 6 queda redactat de la manera següent:  
Article 6. Beneficiaris i requisits  
1. Podran sol·licitar aquestes ajudes les entitats assenyalades a continuació:  
a) Corporacions locals que siguen titulars de centres docents de formació de persones adultes, degudament autoritzades per la Generalitat. Aquesta autorització, així com la titularitat del centre, es comprovarà d'ofici per la conselleria competent en matèria d'educació.  
b) Corporacions locals que tinguen en el seu municipi un centre públic de formació de persones adultes de titularitat de la Generalitat i que aporten personal o recursos econòmics.  
c) Entitats privades sense ànim de lucre que tinguen la consideració d'entitats vinculades al Centre Específic d'Educació a Distància, segons la resolució de la direcció general competent per la qual s'autoritza la renovació de les entitats vinculades al Centre Específic d'Educació a Distància per a cada curs escolar.  
d) Entitats privades sense ànim de lucre titulars de centres docents de formació de persones adultes degudament autoritzats per la Generalitat. Aquesta autorització, així com la titularitat del centre, serà comprovada d'ofici per la conselleria competent en matèria d'educació.  
2. Així mateix, les entitats assenyalades en l'apartat anterior hauran de complir els requisits següents:  
a) Haver realitzat la contractació del personal docent i dau d'alta en la Seguretat Social des de l'inici del curs escolar.  
b) No haver subscrit ni estar prevista la subscripció d'un conveni de col·laboració amb la Generalitat per al finançament de les activitats de formació de persones adultes desenvolupades per la corporació local o entitat privada en l'exercici corresponent.  
c) Haver presentat degudament la justificació d'aquest mateix tipus d'ajudes en la convocatòria de l'any anterior, en cas d'haver-hi resultat beneficiaris.  
d) En el cas d'entitats privades, acreditar la seua condició d'entitat sense ànim de lucre.  
e) En el cas d'entitats privades, estar al corrent de les seues obligacions tributàries i de Seguretat Social, segons el que estableix el punt 1, lletra e), de l'article 14 de la Llei 38/2003, general de subvencions.  
f) Addicionalment hauran d'acreditar, per a poder concórrer a la convocatòria de les ajudes, que disposen d'un pla d'igualtat, en el cas que, d'acord amb la legislació d'aplicació, els siga exigible.  
3. Addicionalment, en cas d'impartir cursos inclosos dins del programa formatiu c), destinats a promoure el coneixement de la realitat valenciana en tots els seus aspectes i, de manera específica, en allò que es relaciona amb la llengua i la cultura, cadascun d'aquests hauran de complir els requisits referits als continguts i a la dedicació lectiva dels cursos i a la titulació específica de valencià del professorat que s'assenyala en la normativa vigent en la matèria.  
4. No podran obtenir la condició de beneficiaris d'aquestes subvencions les persones o entitats en els quals concórreguen alguna de les circumstàncies previstes en l'article 13, punts 2 i 3, de la Llei 38/2003, general de subvencions.


Còpia Permalink ELI